CELEX: 32015D1960
Language: sk
Date: 2015-10-29 00:00:00
Title: Vykonávacie rozhodnutie Komisie (EÚ) 2015/1960 z 29. októbra 2015 o vytvorení ročných zoznamov priorít na rok 2016 na vypracovanie sieťových predpisov a usmernení (Text s významom pre EHP)

30.10.2015   
            
            
               SK
            
            
               Úradný vestník Európskej únie
            
            
               L 284/187
            
         VYKONÁVACIE ROZHODNUTIE KOMISIE (EÚ) 2015/1960
   z 29. októbra 2015
   o vytvorení ročných zoznamov priorít na rok 2016 na vypracovanie sieťových predpisov a usmernení
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 714/2009 z 13. júla 2009 o podmienkach prístupu do sústavy pre cezhraničné výmeny elektriny, ktorým sa zrušuje nariadenie (ES) č. 1228/2003 (1) (ďalej len „nariadenie o elektrine“), a najmä na jeho článok 6 ods. 1,
   so zreteľom na nariadenie Európskeho parlamentu a Rady (ES) č. 715/2009 z 13. júla 2009 o podmienkach prístupu do prepravných sietí pre zemný plyn, ktorým sa zrušuje nariadenie (ES) č. 1775/2005 (2) (ďalej len „nariadenie o plyne“), a najmä na jeho článok 6 ods. 1,
   keďže:
   
               (1)
            
            
               Vypracúvanie a vykonávanie sieťových predpisov a usmernení je dôležité v záujme úplnej integrácie vnútorného trhu s energiou. Vďaka tretiemu energetickému balíku (3) vznikol inštitucionálny rámec na vypracúvanie sieťových predpisov s cieľom harmonizovať v prípade potreby technické, prevádzkové a trhové pravidlá, ktorými sa riadia elektrizačné a plynovodné sústavy. Na tento účel Agentúra pre spoluprácu regulačných orgánov v oblasti energetiky (ďalej len „ACER“), Európska sieť prevádzkovateľov prenosových sústav (ďalej len „ENTSO“) a Komisia úzko spolupracujú so všetkými zainteresovanými stranami.
            
         
               (2)
            
            
               Oblasti, v ktorých možno vypracúvať sieťové predpisy, sú stanovené v článku 8 ods. 6 nariadenia o elektrine a nariadenia o plyne. Napriek možnosti vypracúvať sieťové predpisy sa Komisia môže tiež rozhodnúť vypracovať usmernenia v oblastiach uvedených v článku 18 ods. 1, 2 a 3 nariadenia o elektrine a v článku 23 ods. 1 nariadenia o plyne. V súlade s článkom 6 ods. 1 nariadenia o elektrine a nariadenia o plyne by Komisia mala najprv vypracovať ročný zoznam priorít, v ktorom určí oblasti, ktoré sa majú zahrnúť do vypracovania sieťových predpisov.
            
         
               (3)
            
            
               Harmonizované pravidlá postupov riadenia preťaženia, prideľovania kapacity, vyrovnávania, interoperability a výmeny údajov týkajúce sa odvetvia plynu už boli prijaté a uverejnené v posledných troch rokoch. Harmonizované pravidlá postupov prideľovania kapacity a riadenia preťaženia týkajúce sa odvetvia elektriny už boli prijaté a uverejnené v júli 2015.
            
         
               (4)
            
            
               V rámci verejnej konzultácie (4) väčšina zainteresovaných strán podporila myšlienku, aby sa prednostne brala do úvahy už začatá práca, a zdôraznila potrebu riadneho a koordinovaného vykonávania prijatých sieťových predpisov a usmernení, čím sa zaistí štruktúrované zapojenie zainteresovaných strán.
            
         
               (5)
            
            
               Berúc do úvahy odpovede zainteresovaných strán a zohľadňujúc rôzne činnosti potrebné na zaručenie úplnej integrácie vnútorného trhu s energiou, ako aj skutočnosť, že vykonávanie sieťových predpisov a usmernení si bude vyžadovať vynaloženie značných zdrojov všetkými zúčastnenými stranami vrátane Európskej komisie, agentúry ACER, sietí ENTSO a zainteresovaných strán, neboli do ročných zoznamov priorít zaradené žiadne nové oblasti. Aby sa mohla do sieťového predpisu o interoperabilite a výmene údajov začleniť pripravovaná norma CEN o kvalite H-plynu, do ročného zoznamu priorít pre plyn na rok 2016 sa zahrnula jeho zmena. Harmonizované pravidlá týkajúce sa požiadaviek na pripojenie výrobcov elektriny do elektrizačnej sústavy boli opätovne vložené do ročného zoznamu priorít pre elektrinu na rok 2016, keďže konečné prijatie tohto sieťového predpisu sa uskutoční začiatkom roka 2016,
            
         PRIJALA TOTO ROZHODNUTIE:
   Článok 1
   Týmto rozhodnutím sa stanovujú zoznamy ročných priorít na rok 2016 na vypracovanie sieťových predpisov a usmernení pre elektrinu a plyn.
   Článok 2
   Ročný zoznam priorít na rok 2016 na vypracovanie harmonizovaných pravidiel pre elektrinu:
   
               —
            
            
               pravidlá pripojenia do sústavy:
               
                           —
                        
                        
                           pravidlá týkajúce sa požiadaviek na pripojenie výrobcov elektriny do elektrizačnej sústavy (pokračuje fáza prijatia Komisiou po hlasovaní vo výbore v roku 2015),
                        
                     
                           —
                        
                        
                           pripojenie odberu (pokračuje fáza prijatia Komisiou po hlasovaní vo výbore v roku 2015),
                        
                     
                           —
                        
                        
                           pravidlá pripojenia prenosovej sústavy vysokého napätia pre jednosmerný prúd (pokračuje fáza prijatia Komisiou po hlasovaní vo výbore v roku 2015),
                        
                     
         
               —
            
            
               pravidlá týkajúce sa prevádzky sústavy (pokračuje fáza prijatia Komisiou po hlasovaní vo výbore v roku 2015),
            
         
               —
            
            
               pravidlá prideľovania dlhodobých kapacít (pokračuje fáza prijatia Komisiou po hlasovaní vo výbore v roku 2015),
            
         
               —
            
            
               pravidlá vyrovnávania vrátane výkonovej rezervy pre potreby sústavy (dokončiť sieťový predpis a začať fázu prijatia Komisiou),
            
         
               —
            
            
               pravidlá týkajúce prípadov núdzových situácií a obnovy sústavy (dokončiť sieťový predpis a začať fázu prijatia Komisiou),
            
         
               —
            
            
               pravidlá harmonizovaných štruktúr prepravných taríf (agentúra ACER pripraví rámcové usmernenie v závislosti od výsledkov predbežných činností a rozhodnutí agentúry ACER v rámci iniciatívy koncepcie trhu s energiou).
            
         Článok 3
   Ročný zoznam priorít na rok 2016 na vypracovanie harmonizovaných pravidiel pre plyn:
   
               —
            
            
               pravidlá týkajúce sa harmonizovaných štruktúr taríf za prepravu (začať fázu prijatia Komisiou),
            
         
               —
            
            
               pravidlá týkajúce sa trhovo orientovaného prístupu k prideľovaniu „novovybudovanej“ prepravnej kapacity plynu v celej EÚ (začať fázu prijatia Komisiou),
            
         
               —
            
            
               pravidlá týkajúce sa pripravovanej normy CEN o kvalite H-plynu (vypracovať pozmeňujúci návrh k sieťovému predpisu o pravidlách interoperability a výmeny údajov a začať fázu prijatia Komisiou).
            
         Článok 4
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 29. októbra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 211, 14.8.2009, s. 15.
   
      (2)  Ú. v. EÚ L 211, 14.8.2009, s. 36.
   
      (3)  Tretí energetický balík pozostáva zo smernice Európskeho parlamentu a Rady 2009/72/ES (Ú. v. EÚ L 211, 14.8.2009, s. 55), smernice Európskeho parlamentu a Rady 2009/73/ES (Ú. v. EÚ L 211, 14.8.2009, s. 94), smernice Európskeho parlamentu a Rady 2003/55/ES (Ú. v. EÚ L 176, 15.7.2003, s. 57), nariadenia Európskeho parlamentu a Rady (ES) č. 714/2009, (ES) č. 715/2009 a (ES) č. 713/2009 (Ú. v. EÚ L 211, 14.8.2009, s. 1).
   
      (4)  Odpovede sú uverejnené na webovej stránke http://ec.europa.eu/energy/en/consultations/consultation-establishment-annual-priority-lists-development-network-codes-and.